เอ็นพีแอลสินเชื่อบุคคลเดือนก.ย.วูบ 31%
นันแบงก์เริ่มบริหารหนี้ส่วนบุคคล ฉุดยอดเอ็นพีแอลรวมทั้งระบบเดือน ก.ย. ลดลงถึง 31% หนี้เสียบัตรเครดิตยังขยับต่อ
14 พ.ย. 2559

นันแบงก์เริ่มบริหารหนี้ส่วนบุคคล ฉุดยอดเอ็นพีแอลรวมทั้งระบบเดือน ก.ย. ลดลงถึง 31% หนี้เสียบัตรเครดิตยังขยับต่อ
ธนาคารแห่งประเทศไทย (ธปท.) รายงานว่า สิ้นเดือน ก.ย. หรือไตรมาส 3 ที่ผ่านมา สินเชื่อส่วนบุคคลทั้งของธนาคารพาณิชย์และผู้ประกอบธุรกิจบัตรเครดิตที่มิใช่สถาบันการเงิน (นันแบงก์) มียอดสินเชื่อคงค้างรวม 3.33 แสนล้านบาท เทียบกับระยะเดียวกันปีก่อน เพิ่มขึ้น 1.17 หมื่นล้านบาท หรือ 3.65% เป็นสินเชื่อของนันแบงก์ 1.77 แสนล้านบาท และของธนาคารอีก 1.57 แสนล้านบาท และทั้งระบบมีหนี้ที่ไม่ก่อให้เกิดรายได้ หรือเอ็นพีแอล รวม 1.15 หมื่นล้านบาท ลดลง 5,198 ล้านบาท หรือ 31.06% ส่วนใหญ่ลดลงจากสินเชื่อของนันแบงก์
ด้านบัตรเครดิตมียอดใช้จ่ายรวม 1.38 แสนล้านบาท เพิ่มขึ้น 9,612 ล้านบาท หรือ 7.47% จากช่วงเดียวกันปีก่อน ส่วนใหญ่ 9.8 หมื่นล้านบาท เป็นการใช้ผ่านบัตรของธนาคาร และอีก 4 หมื่น ล้านบาท ใช้ผ่านบัตรของนันแบงก์ แต่หากเทียบกับไตรมาสก่อนหน้า ยอดใช้จ่ายจะลดลง 2,522 ล้านบาท หรือ 1.79% 
อย่างไรก็ตาม ในยอดใช้จ่ายรวม ดังกล่าว เป็นการกดเงินสดล่วงหน้าผ่านบัตร 1.53 หมื่นล้านบาท เพิ่มขึ้น 1.38% ซึ่งน่าสังเกตว่าการกดเงินสดล่วงหน้าผ่านบัตรของธนาคารลดลง 70 ล้านบาท ตามการระมัดระวังหนี้เสียของธนาคาร สวนทางกับบัตรของนันแบงก์ที่ผู้ถือส่วนใหญ่มีรายได้น้อย มีการกดเงินสดเพิ่มขึ้น 278 ล้านบาท สะท้อนความต้องการหมุนเงินมาใช้จ่ายเพิ่มขึ้น แม้ดอกเบี้ยบัตรเครดิตจะสูงถึง 20%
สำหรับการใช้จ่ายผ่านบัตรเครดิตอื่นๆ คือ ใช้จ่ายในประเทศ 1.13 แสนล้านบาท เพิ่มขึ้นจากระยะเดียวกันปีก่อน 8.11% และใช้จ่ายในต่างประเทศ 9,513 ล้านบาท เพิ่มขึ้น 10.47%
ทั้งนี้ ยอดสินเชื่อคงค้างบัตรเครดิตมียอดรวม 3.17 แสนล้านบาท เพิ่มขึ้น 1.8 หมื่นล้านบาท หรือ 6.05% มีเอ็นพีแอลรวม 1.18 หมื่นล้านบาท เพิ่มขึ้น 1,711 ล้านบาท หรือ 16.87% แต่ไม่กระทบต่อเสถียรภาพระบบการเงิน เนื่องจากสินเชื่อบัตรเครดิตมีสัดส่วนเพียง 1.7% ของ สินเชื่อรวมของระบบธนาคารพาณิชย์